KOMMISSIONENS BESLUTNING af 22. december 1995 om et flerårigt udviklingsprogram for Finlands fiskerflåde (1995-1996) i medfør af Rådets forordning (EF) nr. 3699/93 (Kun den finske udgave er autentisk) (96/73/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3699/93 af 21. december 1993 om kriterier og betingelser for EF-strukturinterventioner inden for fiskeri, akvakultur og forarbejdning og afsætning af fiskerivarer og akvakulturprodukter (1), særlig artikel 6, stk. 5 og 6, og

ud fra følgende betragtninger:

I henhold til artikel 11 i Rådets forordning (EØF) nr. 3760/92 (2) har Rådet vedtaget beslutning 95/577/EF om mål og detaljerede regler for en omstrukturering af fiskerisektoren i Sverige og Finland i perioden 1. januar 1995 til 31. december 1996 med henblik på at opnå en varig balance mellem ressourcerne og udnyttelsen heraf (3);

der bør tages højde for, at fiskeriindsatsen forventes at stige 2 % om året som følge af den teknologiske udvikling;

for at nå programmets mål kan det blive nødvendigt at træffe foranstaltninger, der påvirker alle de parametre, der vedrører fiskeridødeligheden, herunder flådens kapacitet og aktivitet; strukturforanstaltningerne bør imidlertid især tage sigte på at få afskaffet overkapaciteten inden for fiskeriet;

oplysningerne om flåden til dette program indsamles efter de procedurer, der er fastlagt i Kommissionens forordning (EF) nr. 109/94 (4);

de i denne beslutning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -

VEDTAGET FØLGENDE BESLUTNING:

Artikel 1

Det flerårige udviklingsprogram for fiskerflåden for perioden 1995-1996 godkendes herved på de betingelser, der er fastsat i denne beslutning, og under forudsætning af, at de overholdes.

Artikel 2

For at sikre en varig balance mellem fiskeressourcerne og EF-flådens fiskeriindsats har Finland foretaget en opdeling i sin fiskerflåde i kategorier, jf. bilaget. De forskellige kategoriers fiskerikapacitet omfattes af følgende reduktionssatser:

- 8 % for kategorier, der udøver fiskeri med parbundtrawl eller skovlbundtrawl efter demersale bestande

- 6 % for fartøjer, der udøver fiskeri med skrabere og bomtrawl efter bentiske bestande (fladfisk)

- 0 % (ingen forøgelse) for andre kategorier.

Disse reduktioner anvendes på flådens situation pr. 1. januar 1995, således som den fremgår af oplysninger, der er indsamlet i henhold til procedurerne i forordning (EF) nr. 109/94.

Artikel 3

1. Reduktionen af fiskeriindsatsen kan opnås ved at kombinere reduktioner af kapaciteten og reduktioner af aktiviteten.

2. Ved gennemførelsen af programmets overordnede målsætning, der består af de samlede delmål for hver kategori, skal mindst 55 % sikres ved reduktioner af kapaciteten.

3. Resten kan opnås ved foranstaltninger til reduktion af aktiviteten, f.eks. begrænsninger i antallet af havdage, på betingelse af, at de er baseret på love eller administrative bestemmelser og metoder, som Kommissionen har godkendt.

4. De indikative årlige delmål og slutmålene for hver kategori fastsættes i overensstemmelse med punkt 2 og 4 i bilagets supplerende bestemmelser.

Artikel 4

Senest den 31. marts hvert år giver Finland Kommissionen oplysninger for det foregående år, der afsluttes den 31. december, for hver fartøjskategori, som er fastsat i bilaget, om antallet af registrerede fartøjer, tilgået og fragået tonnage og maskineffekt samt fiskeriindsatsen for homogene grupper af fartøjer med de årlige udsving i henhold til de særlige bestemmelser i programmet.

Oplysningerne skal være i overensstemmelse med forordning (EF) nr. 109/94 om Fællesskabets fortegnelse over fiskerfartøjer.

Artikel 5

Denne beslutning er rettet til Republikken Finland.

Udfærdiget i Bruxelles, den 22. december 1995.

På Kommissionens vegne

Emma BONINO

Medlem af Kommissionen

(1) EFT nr. L 346 af 31. 12. 1993, s. 1.

(2) EFT nr. L 389 af 31. 12. 1992, s. 1.

(3) EFT nr. L 326 af 30. 12. 1995, s. 66.

(4) EFT nr. L 19 af 22. 1. 1994, s. 5.

BILAG

FLERÅRIGT UDVIKLINGSPROGRAM FOR FINLANDS FISKERFLÅDE (1995-1996)

I. OVERSIGT OVER MÅL

(Findes i slutningen af bilaget)

II. SUPPLERENDE BESTEMMELSER

1. Klassifikation

Fiskerflåden opdeles i kategorier under hensyntagen til de forskellige fiskeressourcer og fiskerizoner (kystfarvande, EF-farvande, internationale farvande/tredjelandsfarvande, Middelhavet og fjerntliggende EF-regioners farvande) samt grupper af målarter (demersale, bentiske og pelagiske) og redskaber.

De således fastsatte kategorier skal være ensartede og indbyrdes uudskiftelige, dvs. at målene for hver kategori skal være nået ved programmets afslutning.

Identifikation af kategorier:

For hver flådekategori tilsender medlemsstaten Kommissionen en liste over fartøjer og deres karakteristika inden den 31. december 1994 i overensstemmelse med procedurerne, i Kommissionens forordning (EF) nr. 109/94 om Fællesskabets fortegnelse over fiskerfartøjer (1), særlig bilag I, og de deri fastlagte programkategorier.

Gruppering af kategorier:

Med Kommissionens godkendelse kan medlemsstaten samle flere flådekategorier i grupper. I så fald er den reduktionssats, der gælder for den nydannede kategori, lig med den, der gælder for den mest følsomme af gruppens målbestande.

Forvaltning af kategorier med kombinationsfartøjer:

For klart afgrænsede former for fiskeri kan medlemsstaten foretage en inddeling i de kategorier af den del af flåden, der består af kombinationsfartøjer, som alternativt har demersale, bentiske og pelagiske arter som målbestande. Hver delkategori karakteriseres ved summen af dens fiskeriindsats og registreres som sådan i målsætningerne i bilaget til nærværende beslutning. Forvaltningen af fiskeriindsatsen skal være i overensstemmelse med procedurerne i artikel 4 i forordning (EF) nr. 109/94.

2. Slutmål for hver kategori

Slutmålene opgøres i kapacitet (tonnage i bruttotonnage (BT) og maskineffekt i kilowatt (kW)) med udgangspunkt i situationen pr. 1. januar 1995.

Målet for den enkelte kategori beregnes efter følgende formel:

Reduktionssatsen y anvendes på kategorien a, hvis tonnage og maskineffekt pr. 1. januar 1995 er kendt.

Mål for kategori a = (1-y) × situationen pr. 1. januar 1995.

Ved anvendelsen af ovenstående formel til bestemmelse af de endelige mål i BT pr. kategori er der for hver kategori taget hensyn til beregningen af BT pr. 1. januar 1995 på grundlag af Kommissionens beslutning 95/84/EF (2).

Flådens BT pr. 1. januar 1995 er summen af de således beregnede bruttotonnager pr. kategori.

Beregningen af BT pr. 1. januar 1995 for fartøjer, der siden denne dato definitivt er fjernet fra medlemsstaternes og Fællesskabets fortegnelser over fiskerfartøjer, og for hvilke de ommålingsformler, der er defineret i beslutning 95/84/EF, ikke kan benyttes, foretages ved anvendelse af forholdet mellem BT og BRT for eksisterende fartøjer i samme længdeklasse og tilhørende samme kategori.

3. Opgørelse af reduktioner af aktiviteten

I de medlemsstater, der anvender denne bestemmelse, skal aktiviteten ved programmets afslutning mindst være nedbragt til det fastsatte niveau, således at summen af de årlige reduktioner mindst svarer til den, der ville være fremkommet ved en konstant årlig reduktion af aktiviteten.

De herved opnåede reduktioner af fiskeriindsatsen beregnes ved programmets afslutning og danner grundlag for justering af målene med en procentdel, der svarer til den andel, reduktionerne af aktiviteten udgør i forhold til den samlede indsats.

Manglende anvendelse af sådanne foranstaltninger kan i ingen tilfælde give ret til at forøge aktiviteten.

4. Årlige delmål

Ikke relevant.

5. Gennemførelse og tilsyn

For at foranstaltningerne til reduktion af fiskeriaktiviteten for visse kategorier af fiskerflåden kan gennemføres, er det en forudsætning, at medlemsstaten sikrer, at Kommissionen råder over følgende oplysninger for hver kategori:

- oplysninger om aktivitetsniveauet, før foranstaltningerne trådte i kraft (referencegrundlag: 1994)

- garanti for, at antallet af havdage kan styres effektivt, og at licensordningerne, særlig med hensyn til kombinationsfartøjer, kan forvaltes

- oplysninger, som gør det muligt at føre tilsyn med de foranstaltninger, der gennemføres under dette program, i overensstemmelse med forordning (EF) nr. 109/94 om Fællesskabets fortegnelse over fiskerfartøjer, særlig artikel 4 og 5.

6. Revision af programmet

Hvis de indhøstede erfaringer og de gældende nationale bestemmelser og EF-bestemmelser tilsiger det, kan der på Kommissionens initiativ foretages en revision af programmet for at tage højde for nye elementer, der kan forbedre vilkårene for programmets gennemførelse og sikre, at målene i programmet bedre kan nås.

>TABELPOSITION>

(1) EFT nr. L 19 af 22. 1. 1994, s. 5.

(2) EFT nr. L 67 af 25. 3. 1995, s. 33.